Otok ljubavi

***Otok ljubavi*** je filmska komedija bosanskohercegovačke režiserke Jasmile Žbanić za koju, uz Aleksandra Hemona, potpisuje i scenarij. Film je priča o porodici Grebo, Dalili (35), Nedžadu (37), kojeg zovu Grebo, i Sanji (9), koji dolaze na ljetovanje u Hrvatsku. U velikom hotelu prepunom turista iz cijele Evrope predaju se ljetnim užicima. Snimanje filma je podržao *Eurimages* kao i koprodukcije Hrvatske (*Živa* produkcija), BiH (*Deblokada*), Njemačke (*Komplizen film*) i Švicarske (*Okofilm Productions*). *Otok ljubavi* je u dijelu javnosti dobio etiketu zabranjenog filma, odnosno projekta čija je tema pedofilija, što je Jasmila odlučno odbacila. Film je sniman u Istri i na otoku Sveti Nikola.

Prodao je svega 2,036 kino ulaznica.

## Radnja 
U ovoj komediji Dalila, njen muž Grebo i kći Sanja provode praznike u hotelskom naselju na hrvatskoj obali. Izloženost moru, suncu i hotelskim aktivnostima potiču Grebu i Dalilu na sve veću uzajamnu žudnju koju je teško kontrolirati. Sanja, koja se nada da će na ovim praznicima naučiti plivati u dubokoj vodi, saznaje šokantne činjenice u životu od Lucije, kćeri hotelske sobarice. Sanja je opčinjena Florom, Engleskinjom koja radi u hotelu. Florinom nećaku Adamu sviđaju se Sonjine škripave natikače i ozbiljno se u nju zaljubljuje. Kada Grebo i Dalila po prvi put vide Floru Sanjinim očima, shvataju njenu opčinjenost. Međutim, Florina ljepota u njima pobudi neobične osjećaje, što komplicira njihov desetogodišnji brak na neobičan način i otkriva im nove mogućnosti u životu. Praznici ubrzo kreću nekontroliranim putem.

## Uloge 
mini|Ariane Labed
* Franco Nero kao Marquis Polesini
* Ariane Labed kao Liliane
* Leon Lučev kao Stipica
* Ada Condeescu kao Flora
* Ermin Bravo kao Grebo

## Premijere 
Film je 9. augusta 2014. doživio svoju svjetsku premijeru na 67. Locarno Film Festivalu u okviru programa Piazza Grande koje je ujedno i jedno od najvećih otvorenih kina u Evropi. Bosanskohercegovačka premijera filma je održana tokom 20. Sarajevo Film Festivala, gdje se zbog velikog interesa publike organizovala i dodatna projekcija pored tri ranije dogovorene projekcije po programu Festivala. U bosanskohercegovačkim kinima počeo se prikazivati od 16. oktobra 2014. U Zagrebu je 9. oktobra 2014. održana hrvatska premijera filma.

## Prijem 
### Kritike 
Film je naišao na uglavnom negativne reakcije kritičara. Jay Weissberg iz *Varietyja* piše: "Bilo bi lijepo reći da *Ljubavno ostrvo* predstavlja sofisticiran pristup temi lezbijstva i biseksualnosti, no ništa na ekranu ne pokazuje bilo kakve znakove sofisticiranosti. Boje su prejake, nivo zrelosti infantilan, a humor ispodprosječan. [...] Žbanić je u svojim prethodnim filmovima pokazala da ima sposobnost vrlo uvjerljivo pojasniti kako se prošlost njenih likova odražava na njihovu sadašnjost, ali u ovom filmu to je na najnižem mogućem nivou, a ukupna slika koju dobijamo operirana je od bilo kakve društvene ili političke pozadine. To ne bi bio problem da je komedija spretna i inteligentna, no to ovdje nije slučaj." Dan Fainaru iz *ScreenDailyja* napisao je: "Čestit i dovoljno bezazlen da bude preporučljiv za gledaoce svih uzrasta, film djeluje kao vid zabave koju je doktor preporučio Jasmili Žbanić nakon teškog stresa s kojim se morala nositi u svojim prethodnim filmovima." Eric Kohn iz *Indiewirea* dao mu je ocjenu B i dodao: "Kada pogledate film, teško je oteti se utisku da sve na šta se *Otok ljubavi* može svesti jeste zabavljanje publike oslobođenim seksualnim neredom, koji leži u korjenu njegovog scenarija. Takav, u potpunosti predan svom "feel good" štihu, *Otok* je lagan film, i s obzirom da i ne cilja na više, bilo bi suvišno žaliti se na kvalitet koji nam nudi. No uprkos tome, oni pozitivni dijelovi filma sugeriraju da i glupa komedija može imati nekoliko pametnih ideja." Negativnu ocjenu dao mu je i Stephen Dalton iz *The Hollywood Reportera*.

### Kontroverze 
Film je izazvao kontroverze jer im je žiri Fondacije za kinematografiju Bosne i Hercegovine, kojim je predsjedavao režiser Vlatko Filipović, uskratio finansiranje. Tada je član Upravnog odbora Fondacije Tihomir Zovko optužio Žbanić i pisca Aleksandra Hemona za promoviranje pedofilije. Leon Lučev odbacio je optužbe riječima: "Kao producent i roditelj troje djece nikad ne bih sudjelovao u filmu koji na bilo koji način ugrožava i vrijeđa prava djece i njihovu sigurnost."

## Reference 
## Vanjski linkovi 
* 

Kategorija:Filmovi iz 2013.
Kategorija:Bosanskohercegovački filmovi
Kategorija:Filmovi u režiji Jasmile Žbanić
Kategorija:Filmovi na bosanskom jeziku